Αθήνα: 04.09.2015

Αρ. Πρωτ.: 2161

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Απαράδεκτες συνθήκες νοσηλείας 20χρονου νεαρού με αυτισμό στο Δαφνί εδώ και 14 μήνες!**

Την προσωπική παρέμβαση της Πρωθυπουργού και Προέδρου του Αρείου Πάγου Βασιλικής Θάνου, ζητά με επείγουσα επιστολή της η ΕΣΑμεΑ, για την επίλυση του μείζονος σημασίας ζητήματος που αφορά στις απαράδεκτες συνθήκες νοσηλείας του 20χρονου Χ.Γ., νεαρού με αυτισμό, που νοσηλεύεται στη Β΄ Ψυχιατρική κλινική του Ψυχιατρικού Νοσοκομείου Αττικής Δαφνί, εδώ και 14 μήνες με ιμάντες ακινητοποίησης στο κρεβάτι, χωρίς τη στοιχειώδη ιατρική και νοσηλευτική αντιμετώπιση.

Η ΕΣΑμεΑ έχει διαμαρτυρηθεί επανειλημμένα για τις απαράδεκτες συνθήκες νοσηλείας του 20χρονου, στο Υπουργείο Υγείας, στο Συνήγορο του Πολίτη, στον Πρωθυπουργό της χώρας κ. Σαμαρά, ζητώντας παρέμβαση ώστε να βρεθεί λύση, χωρίς όμως κανένα αποτέλεσμα έως σήμερα. Μετά από 14 μήνες, ο 20χρονος συνεχίζει να παραμένει ακινητοποιημένος με ιμάντες σε ένα κρεβάτι, σε χώρο εντελώς ακατάλληλο για την αντιμετώπισή του, λόγω μη εύρεσης κατάλληλης δομής για τη φροντίδα του από τις αρμόδιες υπηρεσίες του Υπουργείου Υγείας παρά τις προσπάθειες και τις παρεμβάσεις που έγιναν τόσο από το Συνήγορο του Πολίτη όσο και από το Διοικητή του Ψ.Ν.Α. Δαφνί.

Δεν είναι η πρώτη φορά που καταγγέλλονται οι άθλιες συνθήκες που αντιμετωπίζουν τα άτομα με αναπηρία που διαβιούν σε Ψυχιατρικές Μονάδες Νοσοκομείων, οι οποίες δεν αποτελούν δομές κοινωνικής φροντίδας, αλλά δομές κοινωνικού εγκλεισμού και αφορούν όλη τη χώρα και πρωτίστως την κυβέρνηση και τους αρμόδιους υπουργούς που σχεδιάζουν ελλιπή μέτρα και πολιτικές για την υγεία, την πρόνοια και ανεπαρκή για την αναπηρία.

Το εν λόγω θέμα αποτελεί κατάφορη παραβίαση των συνταγματικών δικαιωμάτων των ατόμων με αναπηρία και της Διεθνούς Σύμβασης για τα Δικαιώματα των Α.μεΑ., την οποία η χώρα μας μαζί με το προαιρετικό πρωτόκολλό της επικύρωσε με το Ν.4074/12 και ως και ως εκ τούτου οφείλει να θέσει σε εφαρμογή σε εθνικό επίπεδο.

**Το κείμενο της επιστολής**

*Για περισσότερες πληροφορίες επικοινωνήστε με το μέλος του Γ.Σ. της Ε.Σ.Α.μεΑ. κ. Θωμά Γκορίλα στο κινητό τηλέφωνο 6945-994126.*

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**